ابو الحسن اعظمی

ابو الحسن اعظمی (پیدائش: 1941ء) ایک بھارتی عالمِ دین، قاری، محقق اور مصنف ہیں۔ وہ دار العلوم دیوبند کے ممتاز اساتذہ میں شامل رہے اور علمِ تجوید و قراءت کے فروغ میں ان کی تدریسی و تصنیفی خدمات نصف صدی سے زیادہ عرصے پر محیط ہیں۔ انھوں نے مختلف مدارس میں تدریسی خدمت انجام دینے کے علاوہ دار العلوم دیوبند میں بھی کئی برس تک شعبۂ تجوید و قراءت کے صدر کی حیثیت سے خدمات انجام دیں۔

تجوید، قراءت اور رسمِ قرآنی سمیت مختلف موضوعات پر ان کی علمی کاوشوں میں تصنیف، تالیف، تحقیق، شرح، حاشیہ اور ترجمہ جیسے مختلف انداز شامل ہیں، جن کی مجموعی تعداد تقریباً 150 کے قریب بتائی جاتی ہے۔ ان کی معروف علمی و تحقیقی تصانیف میں النفحۃ العنبرِیّہ شرح المقدمۃ الجزریّہ، النفحات القاسمیّہ شرح الشاطبیّہ، حسن المحاضرات فی رجال القراءات اور تاریخ علمِ قراءات شامل ہیں۔
دار العلوم دیوبند سے وہ مختلف تعلیمی و دینی اداروں میں تدریسی و انتظامی عہدوں پر فائز رہے اور بعد ازاں دار العلوم دیوبند کے شعبۂ تجوید و قراءت کے صدر مقرر ہوئے۔ علمی و تدریسی سرگرمیوں کے ساتھ وہ رابطۂ عالمِ اسلامی (مکہ مکرمہ) کی ذیلی تنظیم الہیئۃ العالمیۃ لتحفیظ القرآن الکریم کے بھی رکن ہیں۔ ان کی علمی کاوشیں برصغیر میں علمِ قراءت کی تاریخ و روایت کے ایک اہم ماخذ کی حیثیت رکھتی ہیں۔

 ابتدائی تعلیمی و تدریسی زندگی 
ابو الحسن اعظمی 1360ھ مطابق 1941ء کو جگدیش پور، ضلع اعظم گڑھ میں پیدا ہوئے۔ ان کے والد محمد حنیف حافظ قرآن تھے۔

ابتدائی تعلیم جگدیش پور کے ایک مدرسے میں حاصل کی اور ان کے تحفیظِ قرآن میں ان کے والد کا زیادہ حصہ رہا۔ اس کے بعد انھوں نے قرآن پاک کا دور، نیز فارسی اور اول عربی سے عربی سوم تک کی تعلیم مدرسہ بیت العلوم سرائے میر، اعظم گڑھ میں حاصل کی اور تجوید کی بعض کتابیں بھی پڑھیں، سرائے میر کے بعد انھوں نے دار العلوم مئو میں داخلہ لے عربی چہارم سے عربی عربی پنجم تک کی تعلیم حاصل کرنے کے ساتھ وہاں سے قراءتِ سبعہ کی تعلیم بھی مکمل کی۔

گھریلو حالات کی وجہ سے عربی تعلیم کے دوسرے سال ہی ان کا نکاح جگدیش پور ہی کے شیخ عبد الغنی کی بیٹی سے ہو گیا اور گھریلو حالات کے سبب ہی اس وقت تعلیمی سلسلہ منقطع ہو گیا؛ بالآخر شوال 1383ھ مطابق 1963ء میں مدرسہ معروفیہ، پورہ معروف، ضلع مئو میں استاذِ تجوید و قراءت ہوئے اور 1385ھ مطابق 1965ء تک وہاں رہے۔ پورہ معروف کے قیام کے دوران محمد عثمان معروفی سے خوش نویسی کی مشق بھی کی۔  اس کے بعد انھوں نے 1388ھ مطابق 1968ء تک مدرسہ کرامتیہ دار الفیض جلال پور، ضلع فیض آباد میں تجوید و قراءت کے استاذ کی حیثیت سے خدمت انجام دی۔ اس کے بعد انھوں نے مختصر وقت کے لیے 1390ھ تک مدرسہ احیاء العلوم مبارکپور میں تجوید و قراءت کی خدمت انجام دی۔ 1391ھ مطابق 1971ء سے 1394ھ مطابق 1974ء تک چار سال انھوں نے مدرسہ قرآنیہ، جونپور میں تجوید و قراءت کی خدمت انجام دی۔ اس کے بعد جونپور ہی میں مدرسہ ریاض العلوم گورینی میں تجوید و قراءت کی خدمت انجام دی، وہیں سے شوال 1395ھ مطابق 1975ء کو اپنے بعض تلامذہ کو لے کر امتحانِ داخلہ دلانے کے لیے دار العلوم دیوبند گئے ہوئے تھے کہ وہاں کا ماحول دیکھ کر تکمیلِ تعلیم کا جذبہ پیدا ہوا اور خود بھی امتحانِ داخلہ دیا اور درس نظامی کے آخری سے پہلے والے سال یعنی اس وقت کے آٹھویں سال میں داخلہ لے کر شعبان 1397ھ (جولائی 1977ء) میں دار العلوم دیوبند سے حدیث کا سال پڑھ فارغ التحصیل ہوئے۔

ان کے دار العلوم دیوبند کے اساتذۂ حدیث میں شریف حسن دیوبندی، محمد طیب قاسمی، محمود حسن گنگوہی، نصیر احمد خان بلند شہری، عبد الاحد دیوبندی، معراج الحق دیوبندی، فخر الحسن مرادآبادی، محمد حسین بہاری، محمد نعیم دیوبندی، وحید الزماں کیرانوی، نظام الدین اعظمی، محمد سالم قاسمی، انظر شاہ کشمیری، خورشید عالم دیوبندی، قمر الدین احمد گورکھپوری، عبد اللہ سلیم دیوبندی، سعید احمد پالن پوری، عبد الخالق مدراسی شامل تھے۔

اس کے علاوہ انھیں محمد زکریا کاندھلوی اور عبد الفتاح ابو غدہ سے بھی اجازتِ حدیث حاصل ہے۔

ان کے اساتذۂ تجوید و قراءت میں عبد القیوم اعظمی، قاری معین الدین اور محمد مصطفیٰ مئوی شامل تھے۔  نیز اعظمی نے ان کے علاوہ عبد الرحمن مکی کے شاگرد محب الدین الہ آبادی سے بھی فنِ تجوید و قراءت میں خوب استفادہ کیا۔

 عملی زندگی 
دار العلوم دیوبند سے فراغت کے بعد انھوں نے چار سال مدرسہ اصغریہ دیوبند، پھر ایک سال مدرسہ شاہی، مرادآباد میں تجوید و قراءت کی خدمت انجام دینے کے بعد سید اسعد مدنی کی دعوت پر وہ دار العلوم دیوبند تشریف لائے اور ذی القعدہ 1402ھ میں ان کا تقرر دار العلوم دیوبند کے شعبۂ تجوید و قراءت میں ہو گیا۔ ایک سال کے بعد انھیں دار العلوم کے شعبۂ تجوید و قراءت کی صدارت تفویض کی گئی۔ ربیع الثانی 1434ھ (فروری 2013ء) میں وہ دار العلوم دیوبند کی انتظامیہ سے شکایات کے سبب وہاں سے مستعفی ہو گئے۔

وہ اکتوبر 2015ء سے رابطۂ عالم اسلامی، مکہ مکرمہ کی ذیلی تنظیم ”الهيئة العالمية لتحفيظ القرآن الكريم“ کے رکن ہیں۔

 قلمی خدمات 
تجوید و قراءت میں تدریسی خدمات کے علاوہ انھوں نے اس فن اور اس کی تاریخ کے سلسلے میں تصنیفی و تالیفی خدمات بھی انجام دی ہیں۔ ان کی تصانیف کی تعداد تقریباً 150 ہے۔ صرف قرآنی علوم پر انھوں نے تقریباً 90 کتابیں لکھی ہیں۔

ان کی دو جلدوں پر مشتمل کتاب حُسن المُحاضرات فی رجال القراءات تقریباً سات سو قُرّائے کرام کے تذکرے پر مشتمل ہے۔

ان کی کتبِ تجوید و قراءت کے تراجم و شروحات میں النفحۃ العنبریّہ شرحُ المقدمۃِ الجَزرِیّہ، النفحات القاسمیّہ شرح الشاطبیّہ، التحفۃ الجمیلہ شرح العقیلۃ (الرائیۃ) للشاطبی، التبشیر شرح التیسیر فی السبعہ للدرانی، الفوائد الدُّرِّیہ ترجمۃ المقدمۃِ الجَزرِیّہ، الفوائد البہیّہ شرح الدُّرّۃِ المَضیّہ، اِیضاح العشر فی حلِّ طیبۃ النشر، اظہار النِعَم (ابو محمد مکی کی کتاب کا ترجمہ)، مُعرَّب و مُترجَم خلاصۃ البیان، تحصیل الیُسر شرح ناظمۃ الزہر، مَورِد الظمآن شرح خلاصۃ البیان، الہدیۃ الراطبیۃ فی ترجمۃ الشاطبیۃ اور عمدۃ الاقوال ترجمہ تحفۃ الاطفال للجمزوری شامل ہیں۔

ان کے لکھے گئے حواشی میں حواشیِ حسنِیِّہ بر فوائدِ مکیہ، ایضاح الوقف حواشی جامع الوقف، ضیاء النجوم حواشی معرفۃ الرسوم اور بیان العرفان حواشی جمال القرآن شامل ہیں۔

تجوید و قراءت، رسمِ قرآنی کی تاریخ اور اس سلسلے کی خدمات پر لکھی گئی ان کی تصانیف میں علمِ قراءت اور قُرّاءِ سبعہ، دار العلوم دیوبند اور خدماتِ تجوید و قراءت، حسن المحاضرات فی رجال القِراءات (2 جلدوں میں)، تاریخِ علمِ قراءات: حدیث ”سبعۃ أحرف“ کی تخریج و تشریح، اساطینِ علمِ قراءات، اکابرِ علماِ اُمت کا اِعتناء٘ بالقراءات، حدیث ”سبعۃ أحرف“ اور علامہ ابن جریر طبری، تاریخِ شعبۂ قراءت دار العلوم دیوبند، ہندوستان اور علمِ تجوید و قراءات: ماضی و حال کے آئینے میں، مرکزِ علم و فضل پانی پت اور خدماتِ تجوید و قراءت، رسمُ المُصحَف اور اس کے مصادر، کاتبینِ وحی، قرآنی املا اور رسم الخط اور دربارِ رسالت کے مستند قُراء٘ شامل ہیں۔

ان کی دیگر تصانیف و تالیفات میں درج ذیل کتابیں بھی شامل ہیں:
 مختصر معارف القرآن (محمد شفیع عثمانی کی تفسیر معارف القرآن کا تین جلدوں پر مشتمل خلاصہ، جس میں ہر سورت کے ساتھ قراءتِ سبعہ کے اختلافات بھی درج ہیں۔)
 قواعد التجوید
 الدراسات فی علم التجوید و القراءت
 علمِ تجوید و قراءت، اہمیت و ضرورت: ایک جائزہ
 نثرُ المرجان فی فی تعدادِ آیات القرآن
 غُنیۃُ الطالبی فی تذکرۃ الاِمام الشاطبی
 تذکرۃ التصانیف و المصنفین
 حضرت تھانوی کے پسندیدہ واقعات
 ابو عبید القاسم ابن سلام: ابو عبید القاسم ابن سلام کیا تھے؟
 یہ تھے شیخ الاسلام مولانا حسین احمد مدنی
 امام الہند مولانا ابو الکلام آزاد
 ذکرِ ابرار
 ایک دل آویز شخصیت، مولانا عبد الخالق مدراسی
 دینی تعلیم اور مدارس
 ادلۂ اربعہ سے علم تجوید کا ثبوت
 اِتحافُ البررۃ بالمتون العشرۃ (تحقیق)

 حوالہ جات 
 مآخذ 

 کتابیات